*  Olgu meeldetuletuseks meenutatud, et Sindi linna loodava hooldekodu idee hakkas konkreetseks  tegevuseks vormuma 2009. aasta mais. Oktoobris sõlmis Domino hoone eelostumüügi lepingu ja praeguseks on Pärnu maantee pargi puude taha varjuv maja täielikult välja ostetud. Tulevase hooldekodu eskiisprojekt valmis Margit Kõrtsi arhitektuuribüroos eelmise aasta oktoobris ja detsembris anti see üle Sindi Linnavalitsusele, mis võimaldas viimasel asuda kogu temaatikat endale teadvustama. Käesoleva aasta veebruaris sai linnavalitsuse ehitusinsener firmalt nõutud eskiisasendiplaani ja paar nädalat hiljem esitas Domino  avalduse detailplaneeringu algatamiseks. Avaldus koos vajalike dokumentidega suunati volikogule, kus vajalik otsus kinnitati 13. mail. Septembris sõlmiti linnavalitsuse, Domino OI OÜ ja Margit Kõrtsi vahel kolmepoolsete kohustuste leping, mille peamine eesmärk on selles, et Domino tasuks planeeringu käigus tekkivad kulutused.